III.
Vytvorenie Centra metrológie urýchľovačových technológií na báze Cyklotrónového centra Slovenskej republiky
Úvod
Cieľom projektu Cyklotrónového centra Slovenskej republiky (ďalej len „CC SR“), ktorý si stanovili autori ešte na jeho začiatku, je:
1.	zachytiť súčasné svetové prístupy a trendy v oblasti zvyšovania kvality života a zdravia obyvateľstva;
2.	zabezpečiť zavádzanie progresívnych technológií do vybraných odvetví priemyslu cestou aplikácie fyzikálnych zariadení - urýchľovačov, produkujúcich nabité častice s vysokými energiami.
Projekt CC SR už dnes nachádza významné uplatnenie v metrológii iónových a elektrónových urýchľovačov, pri tvorbe európskych noriem a metód posudzovania zhody, v skúšobníctve. Týka sa to najmä využitia moderných urýchľovačových technológií pre rozvoj nových trendov v metrológii, prijatých k realizácii v rámci EÚ. Tomuto napomáha najmä tá skutočnosť, že garantom výstavby CC SR je Úrad pre normalizáciu, metrológiu a skúšobníctvo SR, ako aj to, že jeho realizácia sa uskutočňuje priamo v areáli národnej metrologickej inštitúcie – v Slovenskom metrologickom ústave (ďalej len „SMÚ“).
Neoddeliteľnou a veľmi významnou súčasťou projektu CC SR je výskum a výchova mladých odborníkov v oblasti jadrovej fyziky a techniky, jadrovej chémie a farmácie, schopných zabezpečovať rozvojové programy vo využívaní urýchľovačových technológií. Dôležitú úlohu pritom zohráva skutočnosť, že vláda SR svojím uznesením č. 407/2001 (bod C.1.) poverila ministra školstva plnením úlohy gestora projektu CC SR a jeho využitia v odbornej a spoločenskej praxi. Významným spôsobom sa na budovaní CC SR podieľajú a napomáhajú i mnohé ďalšie rezorty, ústredné orgány štátnej správy a centrálne inštitúcie, ako sú: Ministerstvo zdravotníctva SR, Ministerstvo hospodárstva SR, Ministerstvo obrany SR, Ministerstvo zahraničných vecí SR, Ministerstvo životného prostredia SR, Ministerstvo výstavby a verejného rozvoja SR, Ministerstvo pôdohospodárstva SR, Úrad jadrového dozoru SR, Slovenská akadémia vied a iné, čo svedčí nielen o mimoriadnej zložitosti projektu, ale najmä o jeho potrebe a potenciálnej využiteľnosti dovážaných urýchľovačových technológií v mnohých odvetviach národného hospodárstva.
Vzhľadom na to, že najväčšie využitie technológií CC SR až do úrovne 80 % je zamerané na zlepšovanie kvality života a zdravia obyvateľstva, vznikol návrh vybudovať Centrum metrológie urýchľovačových technológií na báze CC SR vrátane BIONT, a. s. (ďalej len „centrum metrológie urýchľovačov“).
Vláda SR uznesením č. 245/2005 schválila správu o vytváraní podmienok na realizáciu projektov s privátnym partnerstvom. Partnerstvo sektoru verejnej správy a súkromného sektora otvára nové možnosti pre zabezpečovanie špičkových služieb aj pre budovanie modernej infraštruktúry, ktorú doteraz uskutočňoval výhradne štát z verejných financií.
Vytvorenie centra metrológie urýchľovačov touto novou formou - formou projektov s privátnym partnerstvom môže priniesť v prípade ich úspechu na Slovensko značný kapitál (ako tomu bolo pri úspešných národných projektoch podobného rozsahu v krajinách EÚ, ako sú Portugalsko, Írsko, Grécko a iné).
Slovenská republiky má v súčasnosti, vďaka budovaniu CC SR už značný predstih pri zavádzaní nových urýchľovačových technológií do oblastí súvisiacich so zlepšovaním kvality života, v porovnaní s okolitými štátmi strednej a východnej Európy. Uvedené bolo možné dosiahnuť len vďaka využitiu dlhu Ruskej federácie voči SR na tieto vysoko humánne ciele, čo žiaden z bývalých štátov RVHP neurobil.
Slovenská republika tiež maximálne efektívne využíva možnosti Spojeného ústavu jadrových výskumov (SÚJV) v Dubne, RF, ktorého je členom takmer 50 rokov. SÚJV Dubna je nielen hlavným dodávateľom technológií CC SR, ale tiež umožňuje výchovu mladých odborníkov potrebných pre budúcu prevádzku centra. Žiaden iný štát, s výnimkou Ruskej federácie svoje dlhoročné členstvo v SÚJV Dubna takýmto efektívnym spôsobom nezužitkoval.
Politika projektov s privátnym partnerstvom (PPP), nám dáva novú šancu, podobne ako to boli svojho času „deblokácie“ ruského dlhu. Pri jej správnom využití, v oblasti aplikácií urýchľovačových technológií pre zvyšovanie kvality života obyvateľstva sa môže SR v danej oblasti zaradiť medzi najvyspelejšie krajiny nielen EÚ, ale aj sveta.
Ak to chceme dosiahnuť, je potrebné sa prioritne a cielene orientovať na takú oblasť, v ktorej sa môžeme stať, v zmysle Stratégie konkurencieschopnosti SR do roku 2010 (Národná lisabonská stratégia), „...doma aj v zahraničí synonymom pre krajinu s mimoriadne vzdelanými a tvorivými ľuďmi, prekvitajúcou vedou a technikou, odkiaľ neustále prichádzajú inovatívne výrobky a služby vynikajúcej kvality“.
Cieľom predkladaného materiálu je definovať takúto oblasť v rámci CC SR a určiť si cieľ, ku ktorému chceme smerovať ako plnoprávny člen EÚ, nájsť si svoje miesto v rámci EÚ. Ako takýto dlhodobý cieľ najvyššej priority navrhujeme - vytvoriť centrum metrológie urýchľovačov, spočiatku na národnej úrovni, neskôr na úrovni štátov EÚ. K tomuto je potrebné nielen vybudovať príslušnú infraštruktúru na najvyššej možnej úrovni, ale zároveň byť v danej oblasti najlepší.
I. Centrum metrológie urýchľovačov - prvá etapa (2006)
(diagnostika metódou PET - diagnostika 21. storočia)
1.	Pracovisko pozitrónovej emisnej tomografie CC SR pri OÚSA, Bratislava,
Pracovisko nukleárnej medicíny CC SR pri ÚVN Ružomberok,
Diagnostický pavilón „I“ CC SR - BIONT, a. s.
Za výrazný úspech v realizácii projektu CC SR možno považovať zriadenie na Slovensku prvého diagnostického „Pracoviska pozitrónovej emisnej tomografie CC SR“, v Onkologickom ústave sv. Alžbety, s. r. o. v Bratislave. Od termínu jeho uvedenia do rutinnej prevádzky - 16. októbra 2000, do súčasnosti, bolo už vyšetrených viac ako 3000 pacientov s nádorovými ochoreniami, pričom najmenej v 10 % prípadov možno hovoriť o záchrane života.
Ďalším významným pracoviskom je „Pracovisko nukleárnej medicíny CC SR“, zriadené v Ústrednej vojenskej nemocnici SNP“ v Ružomberku, ktoré slúži pre diagnostiku kardiovaskulárnych a neurologických ochorení. Do prevádzky bolo uvedené 27. 03. 2003 a do dnešnej doby bolo v ňom diagnostikovaných už vyše 2000 pacientov.
Význam vyššie uvedených dvoch príkladov realizovaných pracovísk CC SR možno ilustrovať obrázkom prevzatým z materiálu „Highlihts on helth in Slovakia“, uverejnenom v roku 2001, v súvislosti s pripravovaným vstupom SR do EÚ. Z obrázku vidieť, že príčinou úmrtí takmer 2/3 obyvateľstva SR (toto rozdelenie je približne rovnaké v ľubovoľnej inej krajine) sú onkologické a kardiovaskulárne ochorenia.
Vidieť, že zavádzanie nových metód včasnej diagnostiky na báze urýchľovačových technológií, v rámci projektu CC SR, má celonárodný význam, keďže sa priamo dotýka veľmi veľkého počtu obyvateľstva.
Od roku 1968 máme na Slovensku spoľahlivé údaje o výskyte rakoviny. V roku 1968 bolo registrovaných 12 tisíc nových prípadov, v súčasnosti dosiahol ročný výskyt nových prípadov alarmujúce číslo 23 tisíc s miernou prevahou u mužov. Rakovina pľúc, hrubého čreva a prostaty je najčastejšou nádorovou chorobou u mužov, u žien prevláda rakovina prsníka, nasleduje rakovina hrubého čreva a maternice.
Cieľom projektu CC SR je zachytiť súčasné svetové prístupy a trendy v oblasti zvyšovania kvality života obyvateľstva, najmä v oblasti skorej diagnostiky, ale aj liečby onkologických ochorení. Je to rozsiahly investičný projekt, preto sa realizuje v dvoch veľkých etapách.
Prvá etapa bola úspešne ukončená v roku 2004. Jej výstupom sú mnohé, už realizované funkčné celky, na ktorých základe bola v roku 2004 uzneseniami vlády č. 1003/2004 a 1195/2004 vytvorená akciová spoločnosť so 100 % účasťou štátu – BIONT, a. s.
2.	Akciová spoločnosť BIONT, a. s.
Akciová spoločnosť BIONT, a. s. je dnes jedným z kľúčových pracovísk pre kooperáciu so SMÚ, v rámci centra metrológie urýchľovačov. Organizácia je založená na základe vkladu majetku štátu v správe ÚNMS SR v roku 2003, ktorý bol cielene získavaný tak, aby umožnil vznik samostatne fungujúcej jednotky CC SR.
Hlavnou náplňou BIONT, a. s. je vývoj, výroba a využitie rádiofarmák značkovaných krátkožijúcimi rádioizotopmi emitujúcimi pozitróny. Tomuto poslaniu zodpovedá aj koncepcia, členenie a vybavenie organizácie, ktorej zameranie nie je len dosahovanie dobrých hospodárskych výsledkov, ale aj podpora vzdelávania a stimulovanie rozvoja základného a aplikovaného výskumu v rádiochémii, fyzike, biológii, medicíne a metrológii. Zjednocujúcim motívom týchto smerov je však uplatnenie získaných poznatkov ako aj využitie produkčných kapacít predovšetkým pre pozdvihnutie úrovne zdravotníctva najmä v oblasti nukleárnej medicíny.
BIONT, a. s. má laboratóriá na zabezpečenie uvedených činností, vybavené na súčasnej špičkovej svetovej úrovni. Základom je laboratórium cyklotrónu Cyclone 19/8, ktoré umožňuje rutinnú výrobu štyroch najčastejšie používaných PET rádioizotopov (18F, 11C, 13N a 15O) ako aj experimentálnu prípravu celého radu ďalších izotopov. Pripravené izotopy sa dopravujú z laboratória cyklotrónu buď do produkčných priestorov, kde prebieha syntéza rádiofarmák v podmienkach súčasnej správnej výrobnej praxe (c-GMP), alebo do výskumného laboratória, kde je možné vyvíjať a analyzovať nové preparáty. Súčasťou výskumu je aj laboratórium na predklinické skúšky rádiofarmák, na sledovanie farmakokinetiky, toxikologické štúdie a pod., vybavené tomografom pre malé laboratórne zvieratá, tzv. microPET. Toto laboratórium je umiestnené a vybudované v spolupráci s Ústavom experimentálnej endokrinológie SAV, ktoré už je centrom excelentnosti EÚ.
Na zabezpečenie kontroly vyrobených rádiofarmák, vyžadovanej európskym liekopisom, slúži nadštandardne vybavené laboratórium kontroly kvality, vybudované za pomoci Medzinárodnej agentúry pre atómovú energiu (MAAE), pracujúce podľa zásad správnej laboratórnej praxe (GLP).
Vyrobené rádiofarmaká sa okrem distribúcie odberateľom, priamo na mieste zhodnocujú na oddelení nukleárnej medicíny, ktoré je vybavené modernými diagnostickými zariadeniami PET/CT a SPECT/PET/CT - tomografmi využívajúcimi na zobrazovanie nádorových ochorení, popri röntgenovom žiarení i krátkožijúce rádiofarmaká. Táto koncepcia „all-in-house“ umožňuje vyšetrenia pacientov a aj výskum s použitím ultra-krátkožijúcich rádioizotopov, čo je unikát v rámci strednej Európy.
Na podporu výskumu a vzdelávania rozvíja spoločnosť BIONT, a. s. fyzikálne laboratóriá zamerané na skúmanie a využitie interakcie iónových zväzkov s látkou, nanotechnológie, fyziku tuhých látok a aplikovanú jadrovú fyziku a výskum nových materiálov.
Na podporu uvedených aktivít má spoločnosť vybudované technické zázemie, ďalej infraštruktúru pre personálne vybavenie, predovšetkým kancelárske priestory, seminárne miestnosti a možnosť ubytovania pacientov, návštevníkov a špecialistov v účelovom ubytovacom zariadení. Celkovo je možné konštatovať, že BIONT, a. s. má popri stabilnom výrobnom programe s orientáciou na zdravotníctvo veľmi dobre vybudované zázemie pre riešenie výskumných problémov predovšetkým z oblasti rádiochémie, farmácie, biológie a medicíny.
Po dokončení výstavby druhej etapy CC SR sa tieto možnosti ešte výrazne rozšíria o ďalšie priemyselné, ale najmä zdravotnícke aplikácie.
3.	
Vybudovanie referenčného pracoviska správnej výrobnej a laboratórnej praxe pre rádiofarmaceutický výskum a výrobu
Žiadna z navrhovaných činností moderného centra metrológie urýchľovačov sa nedá predstaviť bez globálnej horizontálnej a vertikálnej aplikácie systémov kvality, v nadväznosti na Národný program kvality Slovenskej republiky na roky 2004 - 2008 a ďalšie medzinárodne normy. V technickej oblasti sú to systémy kvality, ktoré potvrdzujú orientáciu organizácie na kvalitu výroby a služieb pre spokojnosť zákazníka (ISO 9001:2000) alebo akreditáciou uznávajú kvalitu výsledkov skúšobných laboratórií podľa ISO 17025:1999 a noriem manažérstva merania (ISO 10012:2003) a manažérstva spoľahlivosti (ISO 60300:2004). V humánnej oblasti sa k nim pridružujú systémy environmentálneho manažérstva (ISO 14001:1996) a osobitne normy kvality a zodpovednosti v laboratórnej medicíne a zdravotníckych laboratóriách (ISO 15195:2003 a ISO 15189:2003). Príprava liekov vrátane rádioaktívnych pre použitie v humánnej medicíne sa musí zakladať na správnej výrobnej praxi (GMP) tak, ako ju formulovali medzinárodne uznávané príručky a uzákonila aj Slovenská republika. Európska únia prevzala zásady OECD o správnej laboratórnej praxi, na ktorých základe sa plánujú a vykonávajú laboratórne štúdie neklinického testovania všetkých chemikálií. Všetky tieto normatívy podčiarkujú dôležitosť, akú prikladá svetová prax starostlivosti o kvalitu aplikácií technických meraní, nových materiálov a výrobkov v humánnej i veterinárnej medicíne. USA vydávajú ročne asi 14 % HDP na zdravotnú starostlivosť, pričom 13 % z tejto položky je spojené s meraniami rôzneho druhu. Každé zdokonalenie nielen liečebných, ale aj produkčných, meracích a testovacích metód prináša veľké úspory. Bez dodržania a preukázania kvality výskumu a vývoja, uplatnenia princípov nulovej tolerancie škodlivých následkov, dokumentovania spoľahlivosti a optimalizácie skúšobných metód sa nedá v súčasnosti predstaviť ani transfer vedecko-technických poznatkov do sféry zlepšovania kvality života.
Nie je náhoda, že tieto normy sa intenzívne formulujú za ostatných päť, šesť rokov a v SR je s ich aplikáciou na tradičných výskumných a výrobných pracoviskách relatívne málo praktických skúseností. Okrem iného si vyžadujú premyslený prístup manažmentu ab initio, náročnú technickú a najmä kvalifikovanú personálnu bázu.
Pripravenosť zložiek centra metrológie urýchľovačov na zvládnutie implementácie týchto systémov do svojej činnosti potvrdzuje medzinárodné uznanie spoločnosti BIONT, a. s. sedemnástimi významnými európskymi vedecko-výskumnými organizáciami v úlohe potenciálneho koordinátora zavádzania systémov kvality v interdisciplinárnych oblastiach využívania „malých“ cyklotrónov v rámcovom programe EÚ. Nemalú úlohu pritom zohral fakt infraštruktúry areálu, kde sa spoločnosť nachádza a tá skutočnosť, že v rámci pôsobnosti ÚNMS SR sa môže opierať o skúsenosti inštitúcií, ako sú SMÚ, Slovenská legálna metrológia, Slovenský ústav technickej normalizácie a Slovenská národná akreditačná služba.
4.	Centrum metrológie ionizujúceho žiarenia a akustiky
SMÚ má už vybudované špeciálne laboratóriá pre oblasť metrológie ionizujúceho žiarenia. V týchto laboratóriách sústredených v centre ionizujúceho žiarenia a akustiky, v pavilóne „I“ SMÚ sú okrem rádionuklidových zdrojov žiarenia prevádzkované aj technologické zdroje ako röntgen, neutrónový generátor a elektrónový urýchľovač typu betatrón. V rámci metrologických služieb sa overujú určené pracovné meradlá, kalibrujú určené i neurčené meradlá a etalóny pre zdravotníctvo a životné prostredie.
Na základe schválenej Koncepcie štátnej politiky – časť metrológia sa pre oblasť ionizujúceho žiarenia (dozimetrické veličiny, fotónového, elektrónového a neutrónového žiarenia a aktivita rádionuklidov) sa predpokladá udržiavať a rozvíjať nasledujúce národné etalóny:
-	kermy a dávkového ekvivalentu rőntgenového žiarenia a ich príkonov,
-	kermy a dávkového ekvivalentu neutrónov a ich príkonov,
-	aktivity rádionuklidov
-	žiarenia gama.
SMÚ je aktívnym členom Medzinárodného výboru pre metrológiu rádionuklidov (ICRM).
Politika rozvoja tejto oblasti je zameraná na zlepšenie metrologických parametrov a zefektívnenie prevádzky národných etalónov na dozimetriu iónových terapeutických zväzkov, rozšírenie metrologického pokrytia rádiodiagnostických metód, vybudovanie národného etalónu intenzívnych priemyselných elektrónových zväzkov, vývoj národných etalónov, aktivity rádionuklidov pre nukleárnu medicínu, životné prostredie a bezpečnosť štátu.
Prvú etapu vytvorenia centra metrológie urýchľovačov - etapu zameranú najmä na využitie urýchľovačových technológií na diagnostiku metódou pozitrónovej emisnej tomografie, predpokladáme ukončiť v priebehu roka 2006. V ďalších rokoch sa bude môcť toto centrum metrológie urýchľovačov uchádzať o priznanie štatútu centra excelentnosti EÚ. V budúcnosti sa centrum metrológie urýchľovačov stane inkubátorom implementácie systémov kvality a správnej praxe nielen v oblasti vedecko-technických ale i medicínsko-humanitných vied („life sciences“).
II. Centrum metrológie urýchľovačov - druhá etapa (2006-2008)
Terapia onkologických ochorení na báze cyklotrónu, priemyselné aplikácie
A.	Terapeutický pavilón CC SR – pavilón „J“
Hlavným cieľom druhej etapy budovania centra metrológie urýchľovačov bude: výroba izotopov určených pre rádiodiagnosticku, nových izotopov pre rádioterapiu a hadrónová (protónová a neutrónová) terapia onkologických ochorení. Táto činnosť spadajúca do oblasti zdravotníctva sa považuje za prioritnú a bude zameraná najmä na vytvorenie nových podmienok pre nukleárnu medicínu a rádioterapiu zabezpečujúcich postupné zlepšovanie kvality života, formou zavádzania nových diagnostických a liečebných metód.
Okrem uvedeného sa plánuje tiež začať s priemyselnými aplikáciami urýchľovačových technológií, zameranými na zvýšenie kvality života ako sú: studená elektrónová sterilizácia výrobkov používaných v zdravotníctve; potravinová bezpečnosť; výroba filtrov pre úpravu pitnej vody a vzduchu a iné.
Druhá etapa výstavby centra metrológie urýchľovačov sa nachádza v pokročilom štádiu. Jej ukončenie sa plánuje do konca roka 2008 – výsledkom by mali byť, okrem iného, zavedenie na Slovensku principiálne novej terapie nádorov – protónovej terapie.
Súčasný stav výstavby CC SR
Terapeutický pavilón „J“
Projekcia hlavnej budovy CC SR - terapeutického pavilónu „J“, v ktorej bude umiestnený cyklotrón DC-72, je ukončená. Pavilón „J“ bude umiestnený v areáli SMÚ, v tesnej blízkosti BIONT, a. s. - diagnostického pavilónu „I“. Stavebné povolenie bolo vydané a nadobudlo platnosť. Dňa 25. februára 2005 bol položený „základný kameň“ CC SR – terapeutického pavilónu „J“.
Cyklotrón DC-72 
Všetky systémy cyklotrónu DC-72, ktorý tvorí bázové zariadenia CC SR, sú už vyhotovené (príloha). V súčasnosti v SÚJV Dubna prebieha jeho montáž a testovanie. Cyklotrón DC-72 je navrhnutý a vyhotovený „na mieru“ podľa požiadaviek slovenských expertov. Po dosiahnutí stavebnej pripravenosti bude prevezený na Slovensko. Jeho uvedenie do prevádzky, ktoré sa plánuje uskutočniť v priebehu roka 2008, po prvýkrát v Slovenskej republike umožní najmä: vlastnú výrobu ďalších rádiofarmák pre PET a SPECT zatiaľ dovážaných zo zahraničia; vlastnú produkciu alfa-žiaričov pre rádioterapiu; protónovú terapiu očných melanómov; priemyselnú produkciu polymérnych jadrových membrán; povrchovú modifikáciu materiálov; aplikovaný výskum v oblasti fyziky tuhých látok, atómovej a jadrovej fyziky.
1.	Diagnostika a rádionuklidná liečba
Inštalácia produkčného cyklotrónu DC72 v pavilóne „J“ umožní pre Slovensko tiež aj pre susedné štáty rozvoj výroby krátko žijúcich rádiofarmák pre klasické nukleárno-medicínske vyšetrenia (napr. krátko žijúci rádioakívny jód 123J -polčas rozpadu 13 hodín a 81Rb - rubídium pre výrobu rádionuklidového generátora na získavanie uktrakrátko žijúceho 81mKr-kryptónu s polčasom rozpadu 13 sekúnd ). Tieto rádionuklidy sú v súčasnosti dovážané. Pri prešetrení ich výroby v okolitých štátoch je zrejmé, že ich bude možné exportovať aj do niektorých susediacich krajín. Zo slovenských oddelení nukleárnej medicíny budú môcť tieto rádiofarmaká využívať prakticky všetky (12), pokiaľ sa vykoná na nich inovácia prístrojovej techniky.
Produkčný cyklotrón DC-72 bude môcť vyrábať rádiofarmaká i pre rádionuklidovú liečbu (otvorené žiariče naviazané na významné substancie, resp. tumorfilné látky (napr. monoklonálne protilátky), pričom ich najväčšou výhodou je tá skutočnosť, že sa dostanú do klinickej praxe aj alfa žiariče (napr. astát, lutécium), ktoré zatiaľ nemôžu byť využívané. Otvorí sa takto ďalší nový smer nielen pre diagnostiku, ale aj pre cielenú protinádorovú liečbu.
2.	Hadrónová terapia
Rádioterapia sa dnes uskutočňuje prevažne s 60Co-zdrojmi a fotónmi získanými z elektrónových lineárnych urýchľovačov. Rádioterapia je pravdepodobne jedným z najdôležitejších terapeutických nástrojov pri liečbe rakoviny. Podľa článku publikovaného svojho času v „International Herald Tribune v USA sa táto metodika radí medzi jeden z hlavných výdobytkov 20. storočia. Pobočné efekty takmer vymizli, vďaka lepšiemu chápaniu prípustnej dávky pre normálne tkanivo a schopnosti lineárnych urýchľovačov produkovať presne kontrolované zväzky fotónov správnej energie. Ekonomický prínos z viacej než 6000 rádioterapeutických urýchľovačov v USA sa odhaduje na viac než 2 miliardy USD.
Za určitých podmienok je však liečba, pri priamom použití protónových alebo neutrónových zväzkov, oveľa lepšia. Avšak zvyčajne si vyžaduje veľmi komplikované zariadenia a znalosti. Rozvíjajúce sa krajiny, ako pravidlo nemajú takéto zložité zariadenia alebo know-how, a ako dôsledok ani nebudú mať možnosť zúčastňovať sa na využívaní týchto urýchľovačových aplikácií pre zlepšovanie kvality života a tiež ani na ekonomickom prospechu, ktorý tieto špičkové technológie poskytujú.
Inštalácia cyklotrónu DC-72 v terapeutickom pavilóne „J“ po prvýkrát otvára na Slovensku možnosti prevádzkovať a ďalej tiež rozvíjať túto, u nás principiálne novú onkologickú liečbu (umožňujúcu okrem iného aj liečbu nádorov rezistentných na iné druhy žiarenia) – tzv. hadrónovú terapiu (protónovú terapiu a záchytovú neutrónovú terapiu).
Slovensko získa týmto možnosť prevádzkovať jedno z 25 zariadení existujúcich v súčasnosti vo svete, zameraných na terapiu nádorov protónmi, respektíve iónmi.
3.	Metrológia a certifikácia iónových zväzkov
Iónové zväzky sa využívajú v oblasti zdravotníctva na prípravu diagnostických a terapeutických rádioizotopov a na externú rádioterapiu. Na zabezpečenie kvality týchto činností v EÚ je potrebná štandardizácia procesov, postupov a jednotlivých zložiek vstupujúcich do týchto procesov. Pri príprave rádiofarmák je z tohto pohľadu veľmi dobre zabezpečená „koncová“ časť – rádiochemické a rádiofarmaceutické operácie. Surovina vstupujúca do tohto procesu – rádionuklid, ktorý sa získava ožarovaním terčov iónovým zväzkom však takéto zabezpečenie nemá. Základným prostriedkom týchto technológií je zväzok urýchlených iónov, ktorý však doteraz nie je metrologicky opísaný na rozdiel od situácie pri urýchľovačoch elektrónov, kde je etalonáž a normotvorba v pokročilejšom štádiu. Na opis iónového zväzku je nevyhnutné stanoviť výber vhodných parametrov a kritérií, ktoré sú dôležité z hľadiska zabezpečenia kvality ožarovania, ako je napríklad energia zväzku, energetická disperzia, emitancia, homogenita, tok častíc, časová stálosť zväzku, prípadne ďalšie. Pre meranie týchto parametrov a ich metrologickú nadväznosť na základné metrologické veličiny je potrebné vybudovať potrebné metrologické etalóny ako v SR, tak aj v EÚ.
V spolupráci metrológov a urýchľovačových odborníkov sa v budovanom centre metrológie urýchľovačov, v rámci spoločného programu postaví etalón energie a toku častíc založený na technike „Time-Of-Flight“ a kalorimetrii. Výsledky tohto programu bude možné využiť aj na návrh medzinárodných technických noriem opisujúcich iónové zväzky.
4.	Získavanie metrologicky overených údajov
Stále sa rozširujúce využitie ionizujúce žiarenia v diagnostickej a liečebnej zdravotníckej praxi ako aj pri priemyselných aplikáciách vyžaduje zabezpečenie kvalitnej radiačnej ochrany príslušných pracovísk. Radiačná ochrana sa konštruuje na základe výpočtov pomocou dnes už štandardného programového vybavenia, ktoré využíva empirické databázy zostavované v polovici minulého storočia. Údaje v týchto databázach boli získavané prístrojmi na úrovni vtedajších čias, ktoré z dnešného pohľadu majú nedostatočnú presnosť a citlivosť a keďže v tých rokoch metrológia ionizujúceho žiarenia sa len začínala rozvíjať, väčšinou nemali zabezpečenú metrologickú nadväznosť. Ako ukazujú posledné výskumy, opätovné merania s prístrojmi na súčasnej technickej úrovni vykazujú významné odchýlky od údajov uvedených v starších databázach. Preto jeden z moderných trendov v tejto oblasti je upresňovanie, zmenšovanie neistoty, prípadne dopĺňanie chýbajúcich údajov. Ide o merania účinných prierezov jadrových reakcií potrebných napríklad pre výrobu terapeutických a diagnostických rádioizotopov, merania charakteristík interakcie rôznych typov ionizujúceho žiarenia s látkou, ktoré sú potrebné pre efektívnu rádioterapiu, radiačnú ochranu, sterilizáciu zdravotníckych a iných materiálov a podobne.
B.	Priemyselné aplikácie
V posledných rokoch nastáva vo svetovom meradle široký rozvoj priemyselného využitia urýchlených elektrónových zväzkov na radiačné spracovanie materiálov a predmetov. Pod radiačným spracovaním sa myslí ošetrenie produktov pôsobením ionizujúceho žiarenia s cieľom získať úžitok z pozitívneho účinku tohto žiarenia na ožarovaný produkt. Je to jednoduchá a ekologická technológia nahrádzajúca chemické postupy ale umožňujúca aj zavádzanie nových bezodpadových technológií.
1.	Centrum studenej elektrónovej sterilizácie 
Centrum studenej elektrónovej sterilizácie, plánované vybudovať v rámci CC SR, bude prvé v Slovenskej republike. Je určené na zavádzanie nových priemyselných aplikácií elektrónových urýchľovačov do národného hospodárstva.
Centrum studenej elektrónovej sterilizácie je zamerané prioritne na sterilizáciu jednorazových striekačiek, ihiel a rôznych iných výrobkov a materiálov používaných v zdravotníctve. Počíta sa tiež s možnosťou ožarovania rozličných potravinových ingerencií. Projekt počíta s umiestnením i druhého, väčšieho elektrónového urýchľovača s výkonom zväzku do 100 kW, určeného na sieťovanie plastov.
Na základe zmluvy uzavretej v roku 2005 medzi ÚNMS SR a VÚSAPL, a. s. Nitra, sa už začali výskumno-vývojové práce zamerané na využitie elektrónových urýchľovačov na zlepšovanie vlastností a kvality výrobkov z plastov používaných v automobilovom priemysle.
Bol vypracovaný návrh na vytvorenie pracoviska centra metrológie urýchľovačov v Nitre, pre využite elektrónových urýchľovačov v pôdohospodárstve. Centrum metrológie urýchľovačov sa zameriava najmä na zvyšovanie potravinovej bezpečnosti, prostredníctvom ich úpravy ožiarením elektrónovým zväzkom (korenín, semien, výrobkov z hydiny, a iných).
Na základe „Memoranda o spoločnom postupe a vzájomnej pomoci pri riešení otázok súvisiacich s dodávkou a inštaláciou darovaného monitorovacieho systému na kontrolu kontajnerov THSCAN MB 1215 HS (jeho súčasťou je i elektrónový urýchľovač s energiou 6 MeV), ktorý je darom prezidenta Čínskej ľudovej republiky prezidentovi Slovenskej republiky podpísaného medzi ÚNMS SR a Colným riaditeľstvom SR“, ÚNMS SR prevzalo úlohu gestora pri dodávke, inštalácii, uvedení do prevádzky a prevádzke tohto darovaného zariadenia. Zariadenie je umiestnené a prevádzkované vo Vyšnom Nemeckom na hranici s Ukrajinou.
2.	Metrológia priemyselných elektrónových zväzkov v SMÚ
V súlade s vývojom priemyselných aplikácií elektrónových urýchľovačov sa SMÚ pripravuje na plnenie požiadaviek ožarovacích pracovísk spojených so zabezpečením kvality ožarovacieho procesu a ďalšieho rozvoja aplikácií tejto technológie. SMÚ už začal práce na budovaní metrologického laboratória vysokých dávok. Ako zdroj referenčného ionizujúceho žiarenia bude slúžiť 5 MeV elektrónový urýchľovač. Budú na ňom realizované metrologické, výskumno-vývojové a aplikačné práce v oblasti ošetrovania materiálov a výrobkov pomocou elektrónového zväzku a brzdného rtg. žiarenia, so zameraním na vývoj nových metód, postupov a tvorbu noriem v danej oblasti.
Hlavnými oblasťami aplikácie sú: studená elektrónová sterilizácia (medicínskych, najmä jednorazových výrobkov; ľudských transplantátov; dodávok do laboratórií a do čistých miestností; farmaceutických výrobkov a surovín; nádob na potraviny), dekontaminácia prísad, poloproduktov alebo konečných produktov (v potravinách; v kozmetike; vo farmaceutickom priemysle; vo výrobe liečiv), sterilizácia škodlivého hmyzu, dezinfekcia (objektov na karanténne účely; rôznych spotrebných tovarov), konzervovanie (potravín; drevených predmetov, starožitností, herbárov, papierových archívov), chemické aplikácie (sieťovanie alebo polymerizácia materiálov – plastov bez chemických prísad).
Základom metrologického laboratória vysokých dávok bude referenčný systém alaninovej/EPR dozimetrie, pracovný systém filmovej dozimetrie so spektrofotometrom a perspektívne aj kalorimetrický systém ako primárny etalón.
Za najlepší spôsob úspešného ukončenia druhej etapy budovania centra metrológie urýchľovačov možno považovať model partnerstva verejného a súkromného sektora. Vzorovým projektom, ktorého realizácia sa môže začať uskutočňovať na princípoch „PPP“ už dnes, môže slúžiť projekt centra studenej elektrónovej sterilizácie.
3.	Úprava pitnej vody, čistenie priemyselných odpadových vôd, staré záťaže
Zabezpečenie obyvateľstva vyhovujúcou pitnou vodou, respektíve odstránenie zdravotných rizík spojených s kvalitou vody ako potenciálneho nositeľa nákaz, patrí medzi najdôležitejšie priority environmentálnej politiky a jeho riešenie sa radí k najzávažnejším celospoločenským úlohám.
V rámci budovania centra metrológie urýchľovačov sa otvárajú nové možnosti pre riešenie týchto celospoločenských problémov a to nielen na Slovensku (napríklad pri riešení zásobovania pitnou vodou vo vzdialených, respektíve v ťažko dostupných miestach, kde je ekonomicky nevýhodné budovanie vodovodnej siete, v rómskych osadách a inde), ale tiež aj v mnohých iných krajinách sveta. Unikátnym využitím cyklotrónu DC-72 je možnosť vlastnej výroby polymérnych jadrových membrán a na ich základe aj vlastnej výroby nanofiltrov používaných na úpravu pitnej vody. Uvedené filtre zadovážené zatiaľ zo zahraničia, už boli po prvýkrát nami použité, v rámci programu poskytovania humanitárnej pomoci na Srí Lanke. Je o ne mimoriadne veľký záujem v krajinách s akútnym nedostatkom pitnej vody, takých ako sú Juhoafrická republika, Čínska ľudová republika, krajiny juhovýchodnej a strednej Ázie a inde.
Inou dôležitou oblasťou využitia polymérnych jadrových membrán je filtrácia vzduchu. Jadrové filtre sa dnes používajú napríklad pri vytváraní čistých priestorov pri práci s nanoobjektmi, priestorov zbavených nebezpečných baktérií, napríklad v nemocniciach, pri individuálnej ochrane jednotlivca proti bakteriologickým teroristickým útokom. V rámci CC SR bol už vybudovaný, na báze jadrových filtrov, prvý experimentálny čistý priestor, ktorý zabezpečuje podmienky pre prácu atómového mikroskopu v Laboratóriu nanotechnológií a mezoskopických javov v rámci BIONT, a. s. Plánuje sa ďalšie rozšírenie využitie týchto filtrov najmä v zdravotníctve (centrá popálenín, operačné sály), v automobilovom priemysle (antipeľové filtre), pre vytvorenie záchytných čistých priestorov na letiskách (na izoláciu pasažierov s nebezpečným ochorením) a inde.
Popri jadrových filtroch, ktoré predstavujú „sitá“ s nanootvormi, plánuje sa i využitie 3D-nano materiálov (uhlíka super vysokej reaktivity - USVR), vyrobeného na báze fulerénov. Tento nový materiál je osobitne vhodný na úpravu vody, respektíve zeminy silne znečistenej ropnými látkami alebo inými látkami na báze uhľovodíkov. Prvé úspešné skúšky čistenia vody na tomto princípe už boli uskutočnené v lokalite mostu Košická v Bratislave (stará záťaž po bývalej rafinérii Apollo) a v SLZ CHÉMIA, a. s., Hnúšťa. Uvedené aktivity sa plánuje rozšíriť aj do iných lokalít Slovenska.
Cyklotrón DC-72 nemá v súčasnosti konkurenciu v žiadnom z okolitých štátov susediacich so Slovenskom. Svojimi parametrami sa radí medzi špičkové zariadenia v rámci EÚ aj vo svete. Tesné prepojenie dvoch veľkých komplexov - vybudovaného diagnostického pavilónu „I“ a plánovaného terapeutického pavilónu „J“, vybavených špičkovými urýchľovačovými technológiami zameraných na kvalitu života, spoločne so všetkými možnosťami, ktoré poskytuje naša národná metrologická inštitúcia - SMÚ, ako i ďalšie národné inštitúcie umiestnené v jeho areáli, vytvára ohromný synergický efekt a predstavuje unikát aj vo svetovom meradle.
Navrhovaný spôsob pokračovania výstavby formou projektov PPP umožní s výhodou využiť aj štrukturálne fondy EÚ, ktoré zvýšia podiel sektora verejnej správy, čím sa uľahčí financovanie budovania infraštruktúry. Základ infraštruktúry vybudovanej do dnešných čias je natoľko významný, že presahuje hranice Slovenskej republiky.
Vytváraním centra metrológie urýchľovačov pre aplikačné využitie moderných urýchľovačových technológií na Slovensku vzniká zároveň aj mechanizmus na vytváranie užívateľských sietí (podobne ako tomu bolo svojho času s počítačmi) - národného, regionálneho a medziregionálneho charakteru, kde aj iní užívatelia z okolitých susediacich krajín môžu mať sprístupnené tieto urýchľovačové komplexy. Prvým príkladom takéhoto prepojenia do medzinárodnej siete už môže slúžiť TESLA Scientific Center – združenie užívateľov z 10 krajín východnej a juhovýchodnej Európy, ktoré vzniklo na báze dvoch urýchľovačových komplexov - TESLA Instalation v Belehrade a CC SR v Bratislave.
III. Centrum metrológie urýchľovačov - tretia etapa (2007-2010)
Protónový terapeutický komplex
V porovnaní s klasickou rádioterapiou, využívajúcou elektróny alebo fotóny protónová terapia je veľmi šetrná k pacientom. Vďaka Braggovmu maximu sa pri protónovej rádioterapii presnejšie môže ožarovať iba tá oblasť kde sa nachádza nádor (t.j. dávka aplikovanej do zdravého tkaniva je menšia, celkove 2-3 krát!). Výsledkom je potom vyššia efektívnosť protónovej liečby (ide o zvýšenie o 20-30 % oproti klasickej fotónovej rádioterapii), najmä nádorov nachádzajúcich sa hlboko v tele (napríklad v prípade rakoviny prostaty), v blízkosti orgánov citlivých na žiarenie (centrálny nervový systém, oči, hlava), alebo pri rádioterapii detí a pod.
Protónová terapia sa využíva vo svete zatiaľ len relatívne málo, avšak považuje sa za veľmi perspektívnu. Iba za ostatných 5 rokov bolo v rôznych miestach sveta uvedených do prevádzky 9 komplexov na protónovú, respektíve iónovú terapiu (t.j. ich pôvodný počet sa zvýšil o 50 %). Približne každého pol roka bol uvedený do prevádzky jeden takýto komplex. V roku 2006 sa plánuje uviesť do prevádzky 6 protónových terapeutických komplexov.
V súčasnom období sú na Slovensku vytvorené podmienky ktoré umožňujú pomerne rýchlo – počas najbližších rokov vybudovať a uviesť do klinickej praxe Protónový terapeutický komplex pre hĺbkovú (do 30 cm) protónovú terapiu onkologických ochorení. Existujú seriózne predpoklady k tomu, že v budúcnosti protónová terapia môže nahradiť, dnes veľmi úspešnú a progresívnu fotónovú rádioterapiu.
Toto umožňuje dnes úspešná realizácia projektu CC SR v rámci ktorého je plánovaná i protónová terapia oka (energia protónov urýchlených s pomocou cyklotrónu DC-72, základného zariadenia CC SR, t. č. už zhotoveného v SÚJV Dubna, RF).
Celkove projekt umožní zavedenie hĺbkovej protónovej terapie onkologických ochorení na Slovensku do roku 2009 a:
1.	vybudovanie protónového terapeutického komplexu,
2.	vývoj a výskum nových metód protónovej terapie spočívajúcich na 3D skenovaní ožarovanej oblasti zväzkov urýchlených protónov s modulovaným dobehom a intenzitou,
3.	zavedenie hĺbkovej protónovej terapie do klinickej praxe.
Hlavným cieľom daného projektu je rozšiť protónovú terapiu oka, budovanú dnes v rámci CC SR,  na plnohodnotnú - hĺbkovú terapiu rýchlymi protónmi.  Konvenčná liečba X-lúčmi si vyžaduje aplikáciu dávky asi 60-70 Gy do nádoru, v priemere počas  30-tich  frakcií rozložených do 6-tich týždňov. Liečba prostredníctvom protónovej terapie si bežne vyžaduje 20 frakcií ožarovania a umožňuje aplikáciu vyšších dávok do ožarovaného objemu. Protóny a X-lúče spôsobujú prakticky rovnaký biologický efekt na ožarované bunky. Lepšie priestorové rozloženie dávky preto nutne vedie, alebo ku zníženiu pobočných efektov alebo ku zvýšeniu pravdepodobnosti lokálnej kontroly tumoru.
V rámci projektu sa plánuje zabezpečiť telemedicínsky prenos do Národného onkologického ústavu širokého spektra digitálnych informácií získaných metódami PET a inými modernými zariadeniami, pri diagnostike onkologických pacientov. Uvedené telemedicínske údaje budú použité pri plánovaní a následnom riadení protónovej liečby pacientov.
Finančný model neberie do úvahy nehmotný a nepriamy finančný prospech, ktorý môže prinášať projekt pre Slovenskú republiku a jej obyvateľstvo. Je často nemožné oceniť finančný ekvivalent takéhoto prospechu, ale musí byť braný do úvahy investormi pri rozhodovaní o budúcnosti projektu. Potenciálne možný a všeobecne formulovaný finančný prospech tohto projektu zahŕňa:
1.	pozíciu Slovenska na poprednom mieste v oblasti zdravotnej starostlivosti pri liečbe širokej škály onkologických ochorení;
2.	pozíciu Slovenska ako lídra v oblasti výskumu, vývoja a praktického využitia protónovej terapie, v severovýchodnej, východnej a juhovýchodnej časti Európy;
3.	rýchlejšiu zapojenosť sa do pracovnej činnosti onkologických pacientov, ktorých liečba nádorov je pod kontrolou. Predčasná smrť jedného práceschopného pacienta môže byť prirovnaná k sume 0,48 mil. USD (hodnota pre spoločnosť). Pri 500 pacientoch zachránených za 1 rok to predstavuje pre spoločnosť hodnotu rovnú 24 mil. USD za rok;
4.	rozšírenie možností vzdelávania a klinickej praxe v Slovenskej republike;
5.	významné zlepšenie kvality života liečených pacientov (menšie pobočné efekty) a tiež tých sprievodných javov, ktoré si vyžadujú zvýšenú starostlivosť o pacienta;
6.	politický prospech z uskutočňovania a preukazovania vládnych priorít v oblasti vzrastajúcich a veľmi citlivo sledovaných záujmov spoločnosti;
7.	predpoklad aktivity a vzájomnej spolupráce v oblastiach priemyslu, vzdelávania a výskumu;
8.	potenciál pre priemyselný rozvoj, ekonomický rast a vznik nových pracovných miest;
9.	potenciál generovania nových modalít pre export zo Slovenska takých ako je liečba zahraničných pacientov, sprevádzaných následným prospechom pri ich sprevádzaní rodinnými príslušníkmi a následnými ich návštevami;
10.	významný potenciál pre udržanie si a získavanie nových kvalifikovaných vedcov, klinických lekárov a technických pracovníkov (prevencia proti úniku odborníkov). Vybudovanie prvého pracoviska poskytujúceho možnosti protónovej rádioterapie práve na Slovensku má preto značný strategický ale aj politický význam.

Supravodivý medicínsky komplex
Za najefektívnejší spôsob rádioterapeutickej liečby rakoviny sa v celom svete dnes považuje ožarovanie malígnych nádorov zväzkom hadrónov (protónov alebo iónov) urýchlených do vysokých energií. Výhody týchto vysokoenergetických zväzkov sú predovšetkým v tom, že vytvárajú silne ohraničené ožarované pole s vysokým gradientom dávky žiarenia na jeho hranici a umožňujú tak ožarovať tumory bez sprievodného poškodenia zdravého tkaniva a životne dôležitých orgánov. Rádioterapia onkologických pacientov protónmi a iónmi zvyšuje efektívnosť liečby o 30-50 %, pričom šanca na úplné vyliečenie v niektorých prípadoch prevyšuje 90 %.
Uhlíkové ióny majú oproti bežnej rádioterapii a aj proti protónom veľkú dodatočnú výhodu v 3 až 4-násobne vyššej biologickej účinnosti a sú preto osobitne vhodné na liečbu tumorov pokladaných doteraz za málo citlivé na ožarovanie. Obzvlášť výhodná je iónová terapia pre pacientov s tumormi v blízkosti orgánov citlivých na ožarovanie, ako mozog, miecha, oči, pľúca a iné. Špeciálne deti choré na rakovinu, ktorých tkanivo je ešte viac citlivé na ožarovanie, profitujú z iónovej terapie. Z vyššej biologickej účinnosti iónovej terapie s pomocou uhlíkových iónov vyplývajú aj ďalšie výhody liečby, predovšetkým pri karcinóme prostaty a pri určitých tumoroch kostí a mäkkého tkaniva.
Približne 18 % všetkých pacientov chorých na rakovinu zomrie, pretože tumor nemôže byť zlikvidovaný na mieste pôvodného vzniku, hoci nevytvoril žiadne metastázy. V Európe je to okolo 500 tisíc pacientov. Podľa medzinárodných štúdií 10 % z nich, t. j. asi 50 tisíc môže byť úspešne liečených iónovou terapiou. Doteraz sú však len 3 centrá na svete, v ktorých môžu uskutočňovať iónovú terapiu, dve z nich sú v Japonsku a jedno je v Nemecku. Podľa dnešných odhadov len Európe je potrebných asi 10 zariadení na iónovú terapiu.
Z iniciatívy slovenských odborníkov: Splnomocneného predstaviteľa vlády SR v Spojenom ústave jadrových výskumov (SÚJV), Dubna, RF; predstaviteľov NR SR, ÚNMS SR, Slovenskej akadémie vied, CC SR a ďalších, bol v SÚJV Dubna v roku 2003 navrhnutý na realizáciu nový projekt – „Med-Nuklotrón“. Hlavným cieľom tohto projektu je využiť existujúce bázové zariadenia SÚJV Dubna - supravodivý urýchľovač Nuklotrón, ako aj skúsenosti nadobudnuté pri jeho konštrukcii, na vývoj a vyhotovenie, prvého na svete, Supravodivého medicínskeho komplexu určeného na liečbu nádorových ochorení zväzkami iónov uhlíka. Realizácia projektu sa začala v januári 2005 a má v súčasnosti už najvyššiu prioritu. Po dokončení projektu sa predpokladá rozšírenie tohto nového Supravodivého medicínskeho komplexu aj do členských krajín Spojeného ústavu jadrových výskumov, ktoré prejavia záujem ho získať ako aj do ďalších krajín sveta.
Vláda Ruskej federácie zaradila na prvé miesto, medzi 10 najaktuálnejších problémov zameraných na zlepšenie kvality života a na zabezpečenie konkurencieschopnosti výroby „Vývoj a organizáciu vlastnej výroby komplexov zariadení a preparátov pre diagnostiku a terapiu onkologických a iných ochorení zdrojmi žiarenia vysokých energií a rádiofarmakami“. Aj z tohto dôvodu sa firma „GELIJMASH“ rozhodla investovať vlastné prostriedky na vývoj a výrobu v SÚJV Dubna prvého Supravodivého medicínskeho komplexu, ktorého základným zariadením je zdroj žiarenia vysokých energií, supravodivý urýchľovač iónov - synchrotrón.
Iba dve firmy sú schopné v najbližších rokoch vyjsť na svetový trh s podobným medicínskym komplexom určeným na liečbu nádorových ochorení pomocou urýchlených zväzkov iónov uhlíka. Sú to nemecká firma SIEMENS a japonská HITASHI. Obidve firmy však plánujú zariadenia na báze klasických, tzv. „teplých“ magnetov, ktoré pracujú pri „izbovej“ teplote. Riešenie navrhované v SÚJV Dubna, na báze supravodivých magnetov, je unikátne. SR ako plnoprávny člen SÚJV Dubna, má opäť šancu profitovať zo svojho dlhodobého členstva. Ako to už raz urobila, v prípade CC SR, ktoré získavame „na kľúč“ z SÚJV Dubna, v rámci dlhu Ruskej federácie voči Slovenskej republike.
Vytvorenie centra metrológie urýchľovačov, ukončenie prvej etapy v roku 2006, ešte nevyčerpané finančné prostriedky z dlhu Ruskej federácie voči Slovenskej republike pre druhú etapu, jej plánované zavŕšenie do konca roku 2008 spolu s novými možnosťami pre realizáciu projektov s privátnym partnerstvom, nám dnes poskytuje takú príležitosť, ktorú okolité štáty nemajú a ešte dlho mať nebudú.
Dobudovaním terapeutického pavilónu „J“, v rámci druhej etapy v roku 2008, bude zároveň pripravená i väčšia časť infraštruktúry potrebnej pre tretiu etapu. Supravodivý medicínsky komplex (vzhľadom k supravodivému riešeniu) je natoľko kompaktný, že je v princípe možné ho umiestniť aj do pavilónu „J“, spolu s cyklotrónom DC-72. Hoci na jeho konečnú lokalizáciu môžu byť vhodné aj niektoré iné riešenia.
Dokončenie obidvoch etáp (diagnostického pavilónu „I“ a terapeutického pavilónu „J“), spolu s potenciálom SMÚ, značne zvyšuje naše možnosti na čerpanie prostriedkov z fondov Európskej únie, ktoré sú plánované v rámci siedmeho rámcového programu na roky 2007-2011. Uvedeným spôsobom možno znásobiť a tým aj veľmi efektívne zhodnotiť investície, ktoré už boli poskytnuté a ktoré sú ešte plánované sektorom verejnej správy na vybudovanie tejto modernej infraštruktúry a na poskytovanie služieb špičkovej kvality. V prípade úspešnosti projektu, ukončenie tretej etapy vytvorenia centra metrológie urýchľovačov možno uskutočniť do konca roku 2010. Slovensko má tak možnosť zaradiť sa medzi 4-5 krajín vo svete, ktoré k tomuto času budú vlastniť uvedené technológie pre liečbu onkologických ochorení.
Sústredením sa na naplnenie navrhovaného konkrétneho cieľa – vytvorenie centra metrológie urýchľovačov SR zaujme popredné miesto pri využívaní urýchľovačových technológií na zvyšovanie kvality života obyvateľstva, nielen v rámci krajín EÚ, ale aj vo svete.